– З самага малога ўзросту, гадоў з пяці, напэўна. Як толькі пераехалі з Казахстана, дзе я нарадзіўся (маму з татам закінулі туды на размеркаванне). Тут мы жылі ў Воранаве, гэта гарадскі пасёлак каля Ліды на Гарадзеншчыне. Сышоўся з чуваком, з якім сябруем дагэтуль. Мы былі проста павернутыя на музыцы. Музычная школа, баян, усе справы, потым заснавалі свой гурт – “RIP Legion”, у 1996-м, у 9-м класе. Тады і праявіўся інтарэс да гукарэжысуры, бо спрабавалі ўжо свае песні рабіць, трэба было іх неяк запісваць. А ў маленькім гарадку няма аніякіх магчымасцяў гэта зрабіць, таму пачалі самі чараваць: на магнітафон пісалі, шнуры спецыяльна паялі – стандартная тэма. У выніку займелі нават папулярнасць, бо займацца хіп-хопам было ў тыя часы ў навінку.